ไฟแนนซ์ทูเดย์
งานสัมมนาวิชาการของแบงก์ชาติ ที่จะจัดขึ้นระหว่างวันที่ 2425 ก.ย.นี้ ปีนี้กำหนดหัวข้อบาดใจ
28 ส.ค. 2555

งานสัมมนาวิชาการของแบงก์ชาติ ที่จะจัดขึ้นระหว่างวันที่ 2425 ก.ย.นี้ ปีนี้กำหนดหัวข้อบาดใจ 
“บทบาทหน้าที่ของธนาคารกลาง ท่ามกลางความเปลี่ยนแปลง” รายละเอียดของผู้เสนอรายงานวิชาการจะอยู่ภายใต้บริบทการเปลี่ยนแปลงสภาวะแวดล้อมทางเศรษฐกิจและสังคมที่ซับซ้อนเชื่อมโยงมากขึ้น รวมทั้งความเปลี่ยนแปลงทางการเมืองและสิ่งแวดล้อม ทำให้หลายส่วนคาดหวังกับบทบาทและหน้าที่ของธนาคารกลางมากขึ้น




ฉะนั้นในการสัมมนาครั้งนี้ จะนำเสนอว่า บทบาทของธนาคารกลางควรมีการเปลี่ยนแปลงอย่างไร อะไรคือบทบาทที่เป็นหัวใจของธนาคารกลาง ทำไมจึงต้องปกป้องธนาคารกลาง ช.ชดา อยากฟังความเห็นของ ดร.โกร่ง วีระพงษ์ รามางกูร ประธานแบงก์ชาติ ว่าจะคอมเมนต์ได้เด็ดสะระตี่แค่ไหน 
...คุณพี่ อาคม เติมพิทยาไพสิฐ เลขาธิการสภาพัฒน์ โดนสื่อจี้ถามเรื่องความน่าเชื่อถือขององค์กร ก็ได้คำตอบว่า ไม่ว่าสภาพัฒน์จะได้รับการสั่งการจากรัฐบาลให้ศึกษาเรื่องอะไร ทุกอย่างทำตามหลักวิชาการและบนข้อมูลตัวเลขสถิติที่เก็บและสำรวจมาอย่างถูกต้อง ไม่มีการเทกไซด์เอาใจรัฐบาลแต่อย่างใด
...ดร.ทวีลาภ ฤทธาภิรมย์ กรรมการผู้ช่วยผู้จัดการใหญ่ ธนาคารกรุงเทพ ฝากชวนคนมีเงินไปฝากประจำพิเศษ 4 เดือน แบงก์ให้ดอกเบี้ยสูงถึง 3.00% ต่อปี และเงินฝาก 11 เดือน ดอกเบี้ย 3.30% ต่อปี โดยลูกค้าสามารถเปิดบัญชีขั้นต่ำด้วยยอดเงินเพียง 2 แสนบาท พร้อมเริ่มให้บริการตั้งแต่วันที่ 28 ส.ค. และสิ้นสุดในวันที่ 25 ก.ย.นี้ 
...ด้าน ประภาส ทองสุข ผู้ช่วยกรรมการผู้จัดการ ธนาคาร ซีไอเอ็มบี ไทย เชิญชวนประชาชนร่วมทำบุญไถ่ชีวิตโคกระบือ ส่งมอบเข้าธนาคารโคกระบือเพื่อเกษตรกร นำไปมอบให้ชาวนายากจนยืมไปใช้งาน ร่วมบุญได้โดยบริจาคเงินเข้าบัญชีออมทรัพย์ เลขที่ 7000-144-003 ชื่อบัญชี “วัดยานนาวา (เพื่อไถ่ชีวิตโค-กระบือ)” ธนาคาร ซีไอเอ็มบี ไทย สาขาบางรัก